**ΚΑΤΑΣΤΑΤΙΚΟ**

**Του σωματείου με την επωνυμία**

**ΠΟΛΙΤΙΣΤΙΚΟΣ, ΕΙΚΑΣΤΙΚΟΣ ΚΑΙ ΧΕΙΡΟΤΕΧΝΙΚΟΣ ΣΥΛΛΟΓΟΣ Ν. ΜΑΓΝΗΣΙΑΣ**

**με διακριτικό τίτλο**

**«ΤΕΧΝΟΠΟΙΗΜΑ»**

**fmv49i**

**ΚΕΦΑΛΑΙΟ A΄**

**ΕΠΩΝΥΜΙΑ-ΕΔΡΑ-ΣΚΟΠΟΙ-ΜΕΣΑ ΕΠΙΤΕΥΞΗΣ**

**Άρθρο 1** •***Ίδρυση - Επωνυμία***

1. Ιδρύεται Πολιτιστικός Εικαστικός και Χειροτεχνικός Σύλλογος, μη κερδοσκοπικού χαρακτήρα, με την επωνυμία **ΠΟΛΙΤΙΣΤΙΚΟΣ – ΕΙΚΑΣΤΙΚΟΣ ΚΑΙ ΧΕΙΡΟΤΕΧΝΙΚΟΣ ΣΥΛΛΟΓΟΣ Ν. ΜΑΓΝΗΣΙΑΣ με διακριτικό τίτλο «ΤΕΧΝΟΠΟΙΗΜΑ».**

2. Για τη σχέση του Σωματείου με την αλλοδαπή η επωνυμία αναγράφεται σε πιστή μετάφραση στην επίσημη γλώσσα της χώρας στην οποία απευθύνεται.

**Άρθρο 2** •***Έδρα***

Το Σωματείο έχει έδρα στο Βόλο Ν. Μαγνησίας.

**Άρθρο 3** •***Σκοποί***

1. Η συμβολή στην εξύψωση και άνοδο του καλλιτεχνικού, μορφωτικού και πολιτιστικού επιπέδου των μελών του Σωματείου. Να προάγεται η γνώση, ο πολιτισμός, κάθε μορφή τέχνης αλλά και η ψυχαγωγία με την εντρύφηση παράλληλα στην τέχνη με αναρίθμητους δυνατούς αλληλοσυσχετισμούς.

2. Η ηθική, πνευματική και κοινωνική εξύψωση των μελών του, η καλλιέργεια πνεύματος αλληλεγγύης και αλληλοβοήθειας, καθώς και η σύσφιξη των αδελφικών μεταξύ τους σχέσεων.

3. Οι καλλιτεχνικές δράσεις με επίκεντρο την τέχνη και τον πολιτισμό, μέσα από ένα κλίμα συνέργειας και διάδρασης. Η διάδοση -μέσα από την τέχνη και τον πολιτισμό- της αγάπης και του σεβασμού προς τα τεχνουργήματα και καλλιτεχνήματα γενικότερα.

4. Η επιδίωξη εκπλήρωσης δράσεων με εκπαιδευτικό, μορφωτικό, ψυχαγωγικό, πολιτιστικό, αλλά και θεραπευτικό χαρακτήρα, ώστε να επιτυγχάνεται στενότερη και συχνότερη διασύνδεση των ανθρώπων μέσω της τέχνης, εστιάζοντας συχνά σε διάφορες ομάδες ατόμων με ιδιαίτερα χαρακτηριστικά, όπως τον κοινό τόπο καταγωγής, την διαφορετική κουλτούρα, την ηλικία, την φυσική κατάσταση και ικανότητα (π.χ. αθλητές, άτομα με αναπηρία κ.ά.).

5. Η επιδίωξη επίτευξης του σκοπού του ευρύτερα, σε όλη την Ελλάδα και σε χώρες του εξωτερικού, πέρα από τον τοπικό περιορισμό της έδρας του (Μαγνησία). Η συνέργεια και η διάδραση μεταξύ ατόμων από διάφορα μέρη του κόσμου, θα αποβεί καταλυτική ως προς την επικοινωνία και αμφίδρομη συνδιαλλαγή αξιών, καθώς και στην επίτευξη των στόχων του, μέσω συνεργασιών και Αδελφοποιήσεων Συλλόγων και Ομάδων, με κοινό όραμα και στόχους.

6. Η, με οικονομικούς πόρους του Σωματείου, προώθηση και προαγωγή καλλιτεχνικών δράσεων και εκδηλώσεων, η κατασκευή διαφόρων κοινωφελών και εξωραϊστικών έργων και η κάθε φύσεως συμμετοχή και βοήθεια υλική και ηθική, σε εκδηλώσεις που αποσκοπούν στην εξέλιξη της κάθε μορφής, τέχνης και της διάδοσης του πολιτισμού μας.

7. Η συμμετοχή στις παντός είδους νόμιμες, τοπικές και μη εκδηλώσεις καλλιτεχνικού και πολιτιστικού χαρακτήρα, καθώς και η ουσιαστική ενασχόληση με τη τέχνη, σε συνάρτηση με τη γνώση και την προστασία της πολιτιστικής κληρονομιάς και της παράδοσης, με την σχεδίαση και υλοποίηση πολιτιστικών δράσεων και διαδρομών, με συμμετοχή της τοπικής κοινωνίας και στόχο την ανάπτυξη της περιοχής σε πολιτιστικό, κοινωνικό και οικονομικό επίπεδο.

8. Η διάδοση και η καλλιέργεια όλων των μορφών της τέχνης και του πολιτισμού: 1./ Εικαστικές τέχνες: ζωγραφική (καμβά – πέτρα – γυαλί – ύφασμα – ξύλο – βιτρό), γλυπτική, χαρακτική, λιθογλυφία, αγιογραφία, κατασκευή, μεικτή τεχνική, ντεκουπάζ (decoupage), σκραπ μπουγινγκ (scrap booking), κεραμική, ψηφιδωτό, υγρό γυαλί, φαγιούμ, πηλό (αέρος και πολυμερικό), ξυλογλυπτική, χαλκογραφία, κατασκευή φυσικών κεριών, σαπουνιών, φυσικών καλλυντικών, υφαντουργία, μακραμέ, παπιέ μασέ, αρωματοποιεία, χειροποίητα πλεκτά, εκμάθηση παραδοσιακών κεντημάτων, μαγειρική, ζαχαροπλαστική, αρτοσκευάσματα, παραδοσιακά γλυκά κουταλιού, αργυροχρυσοχοΐα (χειροποίητο κόσμημα), φωτογραφία, γραφιστική, τοιχογράφημα - ακιδογράφημα, κολάζ κ.α.

2./ Ψηφιακές τέχνες: σχέδιο, σκίτσο, τυπογραφία, χαρακτική, κόμιξ, διακόσμηση, βιντεοτέχνη, αρχιτεκτονική, κινηματογράφος κ.ά.

3./ Ερμηνευτικές τέχνες (θέατρο, όπερα, χορός, περφόρμανς, κ.ά.)

4./ Λογοτεχνία: ποίηση, δοκίμιο, μυθιστόρημα, θεατρικά έργα, σάτιρα, μυθολογία, σενάριο, αφήγημα, κόμιξ, μουσική κ.ά.).

9. Η συγκέντρωση, προαγωγή και διάδοση της Πνευματικής Κληρονομιάς μας, καθώς και η διατήρηση, καλλιέργεια και συνέχεια της Πολιτιστικής μας Παράδοσης και πασών Καινοφανών Τάσεων της Τέχνης και του Πολιτισμού.

10. Η προώθηση, ανάπτυξη, καλλιέργεια και προβολή του καλλιτεχνικού πνεύματος και των πολιτιστικών αξιών σε όλες τις μορφές της Τέχνης.

11. Η κοινωνική και επαγγελματική συνεργασία και αλληλοϋποστήριξη των μελών.

12. Η συμβολή στην πνευματική ανάπτυξη των μελών, ιδίως με τη διοργάνωση πολιτιστικών, κοινωνικών, μουσικών και λοιπών καλλιτεχνικών εκδηλώσεων, εκθέσεων, σεμιναρίων και διαλέξεων.

13. Η σύναψη και διατήρηση φιλικών σχέσεων με άλλους σπουδαστικούς, μορφωτικούς, πνευματικούς κ.λ.π. συλλόγους και ιδρύματα.

14. Η έκδοση περιοδικών, βιβλίων καθώς και κάθε είδους εντύπων για την προώθηση των ανωτέρω σκοπών.

15. Η διοργάνωση εκπαιδευτικών προγραμμάτων και φεστιβάλ καλλιτεχνικού περιεχομένου.

16. Η διοργάνωση εκθέσεων εικαστικού και άλλου καλλιτεχνικού περιεχομένου.

17. Η ευαισθητοποίηση -μέσω της τέχνης- για την αναβίωση, διατήρηση, δημιουργική αξιοποίηση και εξέλιξη της παραδοσιακής τέχνης, όπως επίσης και στην επικοινωνία, αμοιβαία κατανόηση και αλληλεγγύη ανάμεσα στους ανθρώπους και τους λαούς.

18. Η φροντίδα για την καλλιέργεια, την ανάπτυξη και την προβολή σύγχρονων μορφών λαϊκής καλλιτεχνικής έκφρασης.

19. Η συστηματική καλλιέργεια και η ανάπτυξη των δυνατοτήτων των παιδιών, νέων και ενηλίκων με στόχο τη συμμετοχή σε πολιτιστικές, χειροτεχνικές, εικαστικές εκδηλώσεις, δράσεις και εκθέσεις.

21. Η εκπόνηση, διαχείριση, υλοποίηση, αξιολόγηση Τοπικών, Περιφερειακών, Εθνικών και Ευρωπαϊκών Προγραμμάτων και Πρωτοβουλιών, για λογαριασμό του Συλλόγου, σε σχέση με την ευρεία έννοια της πολιτιστικής – εικαστικής - χειροτεχνικής - πνευματικής – κοινωνικής – επιμορφωτικής αναβάθμισης και της βελτίωσης της ποιότητας ζωής των κατοίκων καθώς επίσης την αξιοποίηση όλων των δυνατών χρηματοδοτήσεων κι επιχορηγήσεων στο Σύλλογο προς αυτήν την κατεύθυνση.

22. Η ανάμιξη του Συλλόγου σε κομματικά θέματα, καθώς και η τοποθέτησή του υπέρ ή κατά οποιασδήποτε πολιτικής παράταξης δεν εμπίπτουν στους ανωτέρω σκοπούς. Αντίθετα, εκδηλώσεις επί θεμάτων γενικότερου πολιτικού και κοινωνικού ενδιαφέροντος είναι σύμφωνες με τους σκοπούς του Συλλόγου.

23. Όλοι οι ως άνω σκοποί επιδιώκονται μέσα στα νόμιμα ελληνικά και Ευρωπαϊκά πλαίσια, στα πλαίσια διακρατικών συνεργασιών, είτε απευθείας με το Σωματείο, είτε μέσω της Τοπικής Αυτοδιοίκησης ή άλλων Φορέων του Δημόσιου ή του ευρύτερου Δημόσιου Τομέα καθώς και Αναπτυξιακών Οργανισμών ή και ιδιωτών.

**Άρθρο 4** •***Μέσα επίτευξης***

Για την επίτευξη των σκοπών του, το σωματείο, αναλαμβάνει πρωτοβουλίες, οργανώνει δραστηριότητες και χρησιμοποιεί κάθε νόμιμο μέσο και τρόπο. Συγκεκριμένα, οι σκοποί του Συλλόγου επιτυγχάνονται ενδεικτικά με τα παρακάτω μέσα:

1. Σχεδιάζει και υλοποιεί -μεμονωμένα ή σε συνεργασία με άλλους φορείς (ελληνικούς ή διεθνείς)- ενημερωτικές εκστρατείες και δραστηριότητες για όλα τα θέματα που αναφέρονται στους σκοπούς του.

2. Οργανώνει δραστηριότητες που έχουν σχέση με την προσέγγιση της τέχνης μέσω των καλλιτεχνημάτων – δημιουργημάτων – κατασκευών, πραγματοποιεί εκθέσεις, εργαστήρια, ημερίδες, σεμινάρια, φεστιβάλ, συναυλίες, παραστάσεις, δρώμενα, επιστημονικές και κοινωνικές εκδηλώσεις, κ.ά., για τη πληρέστερη ενημέρωση, ψυχαγωγία και καλλιέργεια των μελών του, αλλά και όλων των πολιτών.

3. Οργανώνει και υλοποιεί δραστηριότητες και εξορμήσεις, για την προώθηση των σκοπών του.

4. Μεριμνά για την μορφωτική και πολιτιστική ανάπτυξη των μελών και των φίλων του και συνεργάζεται με άλλους καλλιτεχνικούς, επιστημονικούς, πολιτιστικούς φορείς, καθώς και με οργανισμούς τοπικής αυτοδιοίκησης.

5. Οργανώνει ομάδες καλλιτεχνικών και γενικότερα πολιτιστικών ενδιαφερόντων, όπως ομάδα ζωγραφικής (κάθε μορφής), γλυπτικής, κοσμήματος, εν γένει μαγειρικής, θεάτρου, χορού, μουσικής, φωτογραφίας και λοιπών. Παράλληλα πραγματοποιεί αντίστοιχες εκδηλώσεις για τη προβολή της δουλειάς των ομάδων αυτών.

6. Αναλαμβάνει την εκπαίδευση των μελών του, στις καλλιτεχνικές δραστηριότητες που αναπτύσσει.

7. Συνεργάζεται με σχολεία και άλλα εκπαιδευτικά ιδρύματα, για την καλλιτεχνική ενημέρωση και ευαισθητοποίηση των νέων (μαθητών, σπουδαστών, φοιτητών).

8. Οργανώνει εναλλακτικές εκδρομές και διακοπές στην Ελλάδα ή στο εξωτερικό, στο πλαίσιο της προώθησης κάθε μορφής τέχνης παραδοσιακής, σύγχρονης κ.λ.π.

9. Εκδίδει περιοδικό –έντυπο ή ηλεκτρονικό- και άλλα έντυπα, ανακοινώσεις, δελτία Τύπου, εφημερίδας του Συλλόγου, περιοδικών, θεματικών εργασιών, βιβλίων, ημερολογίων, καθώς και οποιουδήποτε εντύπου ή άλλου τεχνικού ή ηλεκτρονικού μέσου, κατάλληλου για την προώθηση των σκοπών του Σωματείου.

10. Χρησιμοποιεί επίσης, ηλεκτρονική πλατφόρμα, καθώς και τα μέσα ηλεκτρονικής κοινωνικής δικτύωσης, για την ενημέρωση και τη διάδραση των μελών και των φίλων του συλλόγου, με την εκμετάλλευση των δυνατοτήτων της σύγχρονης τεχνολογίας και εξέλιξης, την αξιοποίηση και ανάπτυξη διαδικτυακών εφαρμογών, ολοκληρωμένων λύσεων πληροφορικής και πολυμέσων, για την διεθνή παρουσίαση και προβολή των δραστηριοτήτων του Συλλόγου.

11. Προβαίνει σε πιστή καταγραφή, διατήρηση και εκμάθηση όλων των ειδών παραδοσιακών, λαϊκών και σύγχρονων μορφών τέχνης.

12. Διοργανώνει εκθέσεις για την προβολή των έργων των συμμετεχόντων σπουδαστών στα διάφορα εργαστήρια τέχνης που θα οργανώνει και θα λειτουργεί ο Σύλλογος, καθώς επίσης και με έργα ταλαντούχων καλλιτεχνών - δημιουργών της Μαγνησίας αλλά και γενικότερα της Ελλάδας.

13. Διοργανώνει συναντήσεις, συσκέψεις και συζητήσεις, ομιλίες, διαλέξεις, από καταξιωμένους καλλιτέχνες, ειδικούς επιστήμονες και επαγγελματίες, με Φορείς του οικείου Δήμου αλλά και του Νομού Μαγνησίας κι όχι μόνο, για θέματα που αφορούν τους σκοπούς.

14. Οργανώνει προβολές ποιοτικών κινηματογραφικών ταινιών και ντοκιμαντέρ που σχετίζονται με την ιστορία και την εξέλιξη κάθε μορφή τέχνης και συναυλίες, όλων των ειδών μουσικής.

15. Παρουσιάζει, προβάλει, αναδεικνύει και επιβραβεύει (με την σύσταση ειδικής Επιτροπής Βραβείων) νέων καλλιτεχνών, θεατρικών και μουσικών σχημάτων, ανθρώπων του πνεύματος, των γραμμάτων και όλων των μορφών τέχνης και καλλιτεχνικών τάσεων και ρευμάτων, κατοίκων του Ν. Μαγνησίας και της Θεσσαλίας γενικότερα.

16. Οργανώνει ημερίδες, διημερίδες, συνέδρια, που αφορούν τον πολιτισμό, τις τέχνες, τις επιστήμες, κ.λ.π. κοινωνικοπολιτικών θεμάτων.

17. Λειτουργία εργαστηρίων εκμάθησης κάθε μορφή τέχνης.

18. Ως μέσο, εννοείται κάθε νόμιμο μέσο, το οποίο κατά την κρίση του Δ.Σ. θεωρείται αναγκαίο, προκειμένου να επιτευχθούν οι σκοποί του Σωματείου, ακόμη και αν δεν αναφέρονται στο παρόν άρθρο.

19. Η πραγματοποίηση των σκοπών του Συλλόγου επιδιώκεται πάντοτε στο πλαίσιο που καθορίζουν οι νόμοι του κράτους και ειδικότερα ο νόμος που αφορά τα Σωματεία, καθώς και η στενή συνεργασία με τις δημοτικές αρχές σε θέματα γενικότερου ενδιαφέροντος που αφορούν το Ν. Μαγνησίας.

**ΚΕΦΑΛΑΙΟ Β΄**

**ΜΕΛΗ ΤΟΥ ΣΥΛΛΟΓΟΥ**

**Άρθρο 5** • ***Διάκριση μελών***

Ο αριθμός των μελών του σωματείου είναι απεριόριστος. Τα μέλη του σωματείου διακρίνονται σε τακτικά, αρωγά, επίτιμα κι ευεργέτες.

**5.1 Τακτικά Μέλη:** Μέλη του σωματείου μπορούν να γίνουν άτομα άνω των 18 ετών που συγκεντρώνουν τις νόμιμες προϋποθέσεις. Ο ενδιαφερόμενος υποβάλλει ενυπόγραφη αίτηση προς το Δ.Σ., στην οποία αναγράφονται τα στοιχεία του (ονοματεπώνυμο, πατρώνυμο, ημερομηνία και τόπος γέννησης, διεύθυνση κατοικίας, τηλέφωνο επικοινωνίας, email, επάγγελμα). Στην αίτηση δηλώνει επίσης ότι: α) αποδέχεται ανεπιφύλακτα το καταστατικό, τις νόμιμες αποφάσεις του Δ.Σ και της Γ.Σ. και ότι θα εργαστεί και θα συνεισφέρει για την πραγματοποίηση των σκοπών του σωματείου.

Το Δ.Σ. υποχρεούται να εγκρίνει την αίτηση, το αργότερο εντός μηνός από την υποβολή της. Μετά την έγκριση της αίτησης, το νέο μέλος καταβάλλει την συνδρομή του. Αν παρέλθει άπρακτη η προθεσμία αυτή, η έγκριση του διοικητικού συμβουλίου θεωρείται ότι έχει αυτοδικαίως παρασχεθεί και ο ενδιαφερόμενος έχει εγγραφεί ως μέλος του σωματείου την τριακοστή ημέρα μετά την υποβολή της αίτησης. Για την εγγραφή αυτή εκδίδεται διαπιστωτική πράξη του προέδρου του Δ.Σ.. Το Δ.Σ. μπορεί με αιτιολογημένη απόφασή του να μην εγκρίνει το αίτημα εγγραφής ενδιαφερομένου ως μέλους του σωματείου.

Τακτικά Μέλη του σωματείου, μπορούν να γίνουν Νομικά Πρόσωπα Δημοσίου Δικαίου και Ιδιωτικού Δικαίου (Σωματεία, Σύλλογοι, Ιδρύματα, Εταιρείες, Συνεταιρισμοί) που θα εκπροσωπούνται από ένα φυσικό πρόσωπο οριζόμενα από τα ίδια. Τα Νομικά Πρόσωπα θα πρέπει να υποβάλουν την σχετική αίτηση με την ακριβή επωνυμία τους, τη διεύθυνση και το Α.Φ.Μ.

**5.2 Αρωγά Μέλη- Ευεργέτες:** Αρωγά μέλη- Ευεργέτες, γίνονται, με απόφαση του Δ.Σ., μετά από σχετική αίτηση, όσοι πολίτες επιθυμούν να συνδράμουν με κάθε τρόπο στην υλοποίηση των σκοπών του σωματείου, όπως ενδεικτικά, με προσφορά εθελοντικής συνεργασίας, παροχή οικονομικής βοήθειας, διαχείριση δημοσίων σχέσεων κλπ. τα αρωγά μέλη – ευεργέτες, δεν έχουν δικαίωμα «εκλέγειν» και «εκλέγεσθαι» και δεν υποχρεούνται να καταβάλλουν ετήσια συνδρομή.

**5.3 Επίτιμα Μέλη:** Επίτιμα Μέλη γίνονται, μετά από απόφαση του Δ.Σ., πρόσωπα που συνέβαλλαν με εξαιρετικό τρόπο στην προώθηση των σκοπών του σωματείου. Εκτός από φυσικά πρόσωπα, επίτιμα μέλη μπορούν να γίνουν και Οργανώσεις, μη Κερδοσκοπικές Εταιρίες, μη Κυβερνητικές Οργανώσεις, ΝΠΙΔ και ΝΠΔΔ, Ενώσεις Προσώπων και Επιτροπές, καθώς και οποιοσδήποτε νόμιμα υφιστάμενος φορέας. Τα επίτιμα μέλη απαλλάσσονται από την καταβολή της ετήσιας συνδρομής και δεν έχουν δικαίωμα «εκλέγειν» και «εκλέγεσθαι».

**5.4** Η ιδιότητα μέλους δεν μεταβιβάζεται και δεν κληρονομείται.

**Άρθρο 6** • **Εγγραφή – Διαγραφή – Αποχώρηση**

1. Για την εγγραφή μέλους απαιτείται αίτηση του ενδιαφερόμενου στο διοικητικό συμβούλιο, το οποίο αποφασίζει στην πρώτη -μετά την υποβολή της αίτησης- συνεδρίαση.

2. Κάθε μέλος έχει δικαίωμα να αποχωρίσει με έγγραφη δήλωση παραιτήσεως προς το Δ.Σ., οποτεδήποτε θελήσει. Μετά τη κατάθεση της έγγραφης δήλωσης παύει να έχει οποιοδήποτε δικαίωμα επί των υποθέσεων και της περιουσίας του συλλόγου.

3. Παύουν να είναι μέλη του συλλόγου και διαγράφονται με ευθύνη του Δ.Σ. όσα: α) αποχώρισαν σύμφωνα με το προηγούμενο άρθρο ή απεβίωσαν β) καθυστέρησαν αδικαιολόγητα τις συνδρομές τους για δύο (2) συνεχή έτη, αφού προηγούμενα αποσταλεί συστημένη επιστολή στον ενδιαφερόμενο που τον ενημερώνει σχετικά και του θέτει προθεσμία 30 ημερών, για την τακτοποίηση της εκκρεμότητάς του αυτής. Εφόσον παρέλθει άπρακτη η παραπάνω ημερομηνία, το Δ. Σ. τον διαγράφει, χωρίς άλλη διατύπωση.

4. Τα μέλη που διαγράφονται για αδικαιολόγητη καθυστέρηση των συνδρομών επανεγγράφονται, αφού καταβάλλουν τις οφειλόμενες συνδρομές, εάν αυτές δεν υπερβαίνουν τα 2 έτη. Σε περίπτωση που δεν καταβλήθηκαν συνδρομές για περισσότερα έτη, το ποσό που καταβάλλεται για επανεγγραφή καθορίζεται μετά από συζήτηση του ενδιαφερόμενου με το Δ.Σ. γ) αντιστρατεύονται αποδεδειγμένα με την δράση τους, τους σκοπούς του συλλόγου. Στην περίπτωση αυτή η διαγραφή γίνεται από τη Γενική Συνέλευση μετά από εισήγηση του Δ.Σ. Στο διάστημα από τη λήψη απόφασης από το Δ.Σ. μέχρι τη Γενική Συνέλευση αναστέλλονται τα δικαιώματα και οι υποχρεώσεις του υπό διαγραφή μέλους.

5. Σε περίπτωση κατά την οποία καταδικασθεί Μέλος, σε στέρηση πολιτικών δικαιωμάτων, το Δ.Σ. με απόφασή του το διαγράφει από το Σωματείο και από το Μητρώο Μελών, χωρίς άλλη διατύπωση. Το Μέλος αυτό μετά την λήξη της ποινής του, δικαιούται να επανεγγραφεί με αίτησή του και ακολουθείται η νόμιμη στο παρόν διαδικασία.

6. Τακτικό μέλος μπορεί να ζητήσει τη διαγραφή άλλου τακτικού μέλους, εφόσον υπάρχει πολύ σοβαρός λόγος ή ζημιογόνος αιτία για την λειτουργία του Σωματείου, ενώπιον του Δ.Σ. Η αίτηση είναι έγγραφη και πλήρως αιτιολογημένη.

7. Το Δ.Σ. αποφασίζει στην αμέσως πρώτη συνεδρίασή του επί της αίτησης αυτής και εφόσον η απόφασή του είναι θετική, εισηγείται το θέμα αυτό στην αμέσως πρώτη τακτική Γ. Σ., η οποία και αποφασίζει οριστικά.

8. Το όνομα Τακτικού Μέλους που αποβιώνει, διαγράφεται από το Σωματείο και το τηρούμενο βιβλίο μητρώου Μελών χωρίς άλλη διατύπωση.

**Άρθρο 7** • **Δικαιώματα και υποχρεώσεις μελών**

Όλα τα μέλη του σωματείου, προσφέρουν εθελοντική εργασία για την υλοποίηση των σκοπών του και έχουν τα ίδια δικαιώματα και υποχρεώσεις που είναι: α) να συμμετέχουν στις γενικές συνελεύσεις β) να εκλέγονται ως μέλη στα όργανα διοίκησης, καθώς και να εκλέγουν τα όργανα διοίκησης γ) να συμμετέχουν στις κάθε είδους εκδηλώσεις και δραστηριότητες του συλλόγου δ) να έχουν μειωμένες τιμές στις δραστηριότητες του συλλόγου που έχουν οικονομικό κόστος (εκδρομές, ημερίδες σεμινάρια, σχολές εκμάθησης, εκθέσεις κ.α.) ε) να λαμβάνουν τα έντυπα που εκδίδει ο σύλλογος.

**7.1 Τα μέλη του Σωματείου δύνανται:**

α) Να μετέχουν σε όλες τις εργασίες εκλογής οργάνων του Σωματείου και να είναι υποψήφιοι. Για να συμμετέχουν στις αρχαιρεσίες, πρέπει η εγγραφή τους να έχει εγκριθεί έως και 5 ημέρες, πριν την ημερομηνία που έχει οριστεί για τις αρχαιρεσίες.

β) Να έχουν δικαίωμα λόγου και ψήφου.

γ) Να έχουν δικαίωμα να παρακολουθούν όλες τις συνεδριάσεις των οργάνων ως παρατηρητές.

δ) Να έχουν δικαίωμα να πληροφορούνται για οποιοδήποτε θέμα αφορά τη δράση του σωματείου και πρέπει χωρίς καμία κωλυσιεργία το Δ.Σ. να παρέχει τις πληροφορίες αυτές.

ε) Όλα τα μέλη του συλλόγου προσφέρουν εθελοντική εργασία για την υλοποίηση των σκοπών του Συλλόγου.

στ) Να συμμετέχουν στις κάθε είδους εκδηλώσεις και δραστηριότητες του Συλλόγου.

ζ) Να έχουν μειωμένες τιμές στις δραστηριότητες του συλλόγου που έχουν οικονομικό κόστος (εκδρομές, σχολές κ.α.)

**7.2 Τα μέλη του Σωματείου υποχρεούνται:**

α) να αγωνίζονται για την πραγματοποίηση των σκοπών του σωματείου,

β) να πληρώνουν την ετήσια συνδρομή του σωματείου,

γ) να συμμετέχουν, ανάλογα με τις δυνατότητές τους πνευματικές – τεχνικές – μορφωτικές, στις εκδηλώσεις και άλλες δραστηριότητες του σωματείου,

δ) να πληροφορούνται και να ελέγχουν τις αποφάσεις των οργάνων, προφορικά ή γραπτά,

ε) να συμμετέχουν σε όργανα ή επιτροπές, που ορίζει το Δ.Σ.,

στ) στην υποχρεωτικά αυτοπρόσωπη παρουσία σε συγκαλούμενη Γενική Συνέλευση των μελών και όχι δια εκπροσώπου ή εξουσιοδοτούμενου άλλου μέλους.

**Άρθρο 8 • Επίτιμα μέλη - Ευεργέτες**

Επίτιμα μέλη - Ευεργέτες ανακηρύσσονται από τη Γενική Συνέλευση ύστερα από πρόταση του Δ.Σ. μέλη που προσέφεραν εξαιρετικές υπηρεσίες για την επίτευξη των σκοπών του συλλόγου, που προσέφεραν χρηματική στήριξη ή διέθεσαν πόρους, οικονομικούς, τεχνογνωσία, ή έθεσαν υπό την αιγίδα τους και παρείχαν αμέριστη στήριξη και συνέδραμαν ποικιλοτρόπως, στην οργάνωση και ολοκλήρωση δράσης ή δράσεων του συλλόγου και στην επίτευξη αυτών.

Τα επίτιμα μέλη έχουν όλα τα δικαιώματα που έχουν τα τακτικά μέλη εκτός από το δικαίωμα του εκλέγειν και εκλέγεσθαι και δεν πληρώνουν συνδρομές.

**Άρθρο 9** • ***Ετήσιες συνδρομές***

1. Η ετήσια συνδρομή των μελών προς τον Σύλλογο ως και το ποσό που απαιτείται για την εγγραφή των μελών καθορίζονται, έκαστο, κατόπιν απόφασης του ΔΣ και θα καταβάλλονται εφάπαξ. Η αύξηση ή η μείωση τόσο της ετήσιας συνδρομής, όσο και του ποσού που απαιτείται για την εγγραφή των μελών καθορίζεται με απόφαση του Δ.Σ, με την πλειοψηφία των δύο τρίτων (2/3) του συνόλου των μελών αυτού, υπό τον περιορισμό ότι η αύξηση ή η μείωση δεν μπορεί να υπερβαίνει ετησίως το πενήντα τοις εκατό (50%) της καταβαλλόμενης συνδρομής ή του ποσού για την εγγραφή. Για την πέρα του ποσοστού αυτού αυξομείωση αρμόδια ν’ αποφασίζει είναι μόνο η Γενική Συνέλευση των μελών.

2. Για την διεξαγωγή μαθημάτων απαιτείται η καταβολή συνδρομής, το ύψος και ο χρόνος καταβολής της οποίας θα καθορίζονται, ξεχωριστά για κάθε δραστηριότητα, με απόφαση του Δ.Σ.

**ΚΕΦΑΛΑΙΟ Γ΄**

**ΟΡΓΑΝΑ ΔΙΟΙΚΗΣΗΣ ΚΑΙ ΕΛΕΓΧΟΥ – ΑΡΧΑΙΡΕΣΙΕΣ ΤΟΥ ΣΩΜΑΤΕΙΟΥ**

**Άρθρο 10** **• *Όργανα Σωματείου***

1. Όργανα διοίκησης του σωματείου είναι: α) η Γενική Συνέλευση β) το Διοικητικό Συμβούλιο γ) η Εξελεγκτική Επιτροπή. Στο παρόν καταστατικό η Γενική Συνέλευση αναφέρεται και ως Γ.Σ., το Διοικητικό Συμβούλιο ως Δ.Σ., η Εξελεγκτική Επιτροπή ως Ε.Ε..

2. Όλα τα όργανα διοίκησης είναι ανακλητά.

3. Τα όργανα διοίκησης του συλλόγου αποτελούνται αποκλειστικά από τα μέλη αυτού.

**Άρθρο 11** • ***Η Γενική Συνέλευση***

1. Η Γενική Συνέλευση είναι το ανώτατο και κυρίαρχο όργανο του Σωματείου, διακρίνεται σε «Τακτική» και «Έκτακτη» και αποφασίζει για κάθε θέμα που δεν έχει ανατεθεί από τον Νόμο ή από το παρόν σε άλλα όργανα. Αποφασίζει για κάθε θέμα που θέτει το Δ.Σ, καθώς και για οποιοδήποτε άλλο ζήτημα αρμοδιότητας άλλου οργάνου που θα τεθεί στην κρίση της ύστερα από σχετική απόφαση του και μετά από την αναγραφή του ζητήματος στα θέματα της ημερήσιας διάταξής της Γ.Σ.

2. Η Γ.Σ. ασκεί εποπτεία και στα άλλα θέματα του Σωματείου και έχει δικαίωμα οποτεδήποτε να παύει τα μέλη των άλλων οργάνων όταν αυτό υπαγορεύεται από σπουδαίο λόγο (π.χ. βαριά παράβαση των καθηκόντων τους, ανικανότητα για τακτική διαχείριση κ.λπ.). Η τακτική Γ.Σ έχει αποκλειστική αρμοδιότητα:

α) Να κρίνει τον απολογισμό του Δ.Σ και να αποφασίζει για την απαλλαγή ή όχι αυτού από κάθε ευθύνη.

β) Να αποφασίζει για την έγκριση του προϋπολογισμού και του ισολογισμού.

γ) Να εκλέγει όλα τα μέλη, και τα αναπληρωματικά, του Διοικητικού Συμβουλίου, της Εξελεγκτικής Επιτροπής, καθώς και τα μέλη της Εφορευτικής Επιτροπής.

δ) Να αποφασίζει για την τροποποίηση του Καταστατικού και για τη διάλυση του Συλλόγου. ε) Να εγκρίνει την επιβολή έκτακτης εισφοράς στα μέλη.

στ) Να αποφασίζει την αγορά ή την πώληση ακίνητης περιουσίας.

ζ) Να αποφασίζει για την προμήθεια, αγορά, ή ενοικίαση κινητών ή ακινήτων ή άλλες ενέργειες που απαιτείται η καταβολή δαπάνης συνολικής αξίας άνω των τριών χιλιάδων ευρώ (€ 3.000).

η) Να αποφασίζει για την αποδοχή ή μη κληροδοσιών, δωρεών, κ.ά. κινητών και ακινήτων συνολικής αξίας άνω των πενήντα χιλιάδων ευρώ (€ 50.000). Εφόσον έχει τεθεί υποχρεωτική προθεσμία εκ νόμου ή από τον δικαιοδόχο για την αποδοχή αυτών, πραγματοποιείται έκτακτη Γ.Σ. προκειμένου να λάβει σχετική απόφαση.

ι) Να επιλύει δε κάθε αμφισβήτηση που προκύπτει κατά την εφαρμογή του καταστατικού.

3. Στη Γενική Συνέλευση (Γ.Σ.) του σωματείου έχουν δικαίωμα να παρίστανται και να ψηφίζουν αυτοπροσώπως, απαγορευμένης της δι’ αντιπροσώπου συμμετοχής τους, όλα τα μέλη του σωματείου, εφόσον έχει συμπληρωθεί ένα (1) πλήρες έτος από την ημερομηνία εγγραφής τους.

**Άρθρο 12** • **Τρόπος σύγκλησης Γενικής Συνέλευσης**

Η Γ.Σ. συγκαλείται: α) εντός του πρώτου τριμήνου εκάστου έτους, για έλεγχο και απολογισμό πεπραγμένων (Απολογιστική Γ.Σ.). Ειδικά η πρώτη Γ.Σ. θα συγκληθεί εντός 60 ημερών από τη νόμιμη δημοσίευση του παρόντος καταστατικού.

β) Εκτάκτως, όταν τούτο κριθεί αναγκαίο από το Δ.Σ. ή προταθεί από 1/5 των ταμειακώς τακτοποιημένων μελών με γραπτή αίτηση που απευθύνεται στο Δ.Σ. Στην περίπτωση που η σύγκλιση της Γ.Σ. γίνεται με αίτηση μελών θα πρέπει να αναγράφονται τα προς συζήτηση θέματα. Το Δ.Σ. υποχρεούται να συγκαλέσει Γ.Σ. μέσα σε 15 ημέρες, με θέματα ημερήσιας διάταξης αυτά που αναγράφονται στην αίτηση. Σε διαφορετική περίπτωση έχουν δικαίωμα να συγκαλέσουν τη Γ.Σ. οι υπογράφοντες την αίτηση. Για αλλαγή Δ.Σ. θα πρέπει να έχει προηγηθεί μομφή εναντίον του, που να γίνει δεκτή από τη Γ.Σ.

γ) Η Γ.Σ. μπορεί να διενεργηθεί με ψηφιακά μέσα (τηλεδιάσκεψη) ως προς ορισμένα ή και ως προς όλα τα μέλη της, εφόσον αθροιστικά, συμπληρώνεται η απαιτούμενη απαρτία μελών. Στην περίπτωση αυτή η πρόσκληση προς τα μέλη της Γ.Σ. περιλαμβάνει τις αναγκαίες πληροφορίες και τεχνικές οδηγίες προκειμένου να διασφαλιστεί η απρόσκοπτη συμμετοχή των μελών. Η παραπάνω διαδικασία είναι απολύτως συμβατή με τη νομοθεσία που αφορά στην ηλεκτρονική διακυβέρνηση και εν γένει τη διαχείριση της ηλεκτρονικής ψήφου και διασφαλίζει τις βασικές αρχές της προσβασιμότητας, της διαφάνειας και της λογοδοσίας. Πιο συγκεκριμένα:

γ.1) κάθε ψηφιακή ενέργεια (παρακολούθηση/ψηφοφορία) αφήνει ψηφιακό ίχνος που μπορεί να ελεγχθεί από το προεδρείο της Γ.Σ. και την Εφορευτική Επιτροπή με όλα τα μέτρα προστασίας των προσωπικών δεδομένων των συμμετεχόντων και διασφαλίζοντας την λογοδοσία όπως ο νόμος ορίζει και τέλος,

γ.2) η επιλογή απλών στη λειτουργία και εύκολων στη χρήση τεχνολογιών διασφαλίζει την προσβασιμότητα σε ψηφιακό περιβάλλον και διασφαλίζει την ουσιαστική, διαφανή και άμεση δυνατότητα των μελών να συμμετέχουν.

δ) Κάθε τρία χρόνια η Γ.Σ., εκτός από απολογιστική είναι και εκλογική. Εκλέγει δηλαδή το Δ.Σ. και την Ε.Ε. του Συλλόγου.

δ. Ένσταση σε ψηφοφορία στις Γ.Σ., υποβάλλεται αμέσως στον Πρόεδρο της Γ.Σ., ο οποίος θέτει το θέμα σε ψηφοφορία και πριν ανακοινωθούν τα αποτελέσματα της ψηφοφορίας που έγινε. Αν γίνει δεκτή η ένσταση, επαναλαμβάνεται η ψηφοφορία. Αν όχι, επικυρώνεται το αποτέλεσμά της.

ε. Ο Γραμματέας της Γ.Σ ελέγχει με βάση τον ενημερωμένο πίνακα-κατάλογο που του δίνει ο Ταμίας του Σωματείου, τα ταμειακά τακτοποιημένα τακτικά Μέλη, που συμμετέχουν στις Γ.Σ. στ. α) Με μυστική ψηφοφορία λαμβάνονται οι αποφάσεις που αφορούν: α) Την εκλογή των Μελών του Δ.Σ, β) την εκλογή Μελών της Εξελεγκτικής Επιτροπής, γ) θεμάτων που αφορούν την προσωπική τους κατάσταση ως πολιτών, δ) την επιβολή κυρώσεων κατά Μελών του Σωματείου και του Δ.Σ. ή της Ε.Ε., ε) τη μομφή και θέματα εμπιστοσύνης κατά Μελών ή ολόκληρου του Δ.Σ. ή της Ε.Ε. β) Με ονομαστική ψηφοφορία λαμβάνονται οι αποφάσεις που αφορούν α) την τροποποίηση του καταστατικού και β) τη διάλυση του Σωματείου. Για κάθε άλλο θέμα η ψηφοφορία γίνεται δια ανατάσεως της χειρός και ποτέ δια βοής εκτός εάν αποφασίσει διαφορετικά η Γ.Σ..

ζ. Στις ψηφοφορίες συμμετέχουν τα ταμειακώς εντάξει μέλη του Συλλόγου. Κάθε μέλος έχει δικαίωμα μιας (1) ψήφου. Αποκλείεται η ψηφοφορία με έγγραφη εξουσιοδότηση. Απόφαση σε θέματα που δεν αναγράφονται στην πρόσκληση για Γ.Σ. δεν μπορεί να ληφθεί.  
η. Με την έναρξη της Γενικής Συνελεύσεως εκλέγεται από τα μέλη Πρόεδρος, για την Διεύθυνση των εργασιών της και Γραμματέας, για την τήρηση των πρακτικών, τα οποία καταγράφονται σε ιδιαίτερο βιβλίο. Τα πρακτικά επικυρώνονται από τον Πρόεδρο και τον Γραμματέα της Γ.Σ. Τα πρακτικά των Γ.Σ. είναι δυνατό να τηρούνται σε στενογραφικό σύστημα, καθώς και με μαγνητόφωνο. Σε κάθε περίπτωση, το μαγνητοφωνημένο υλικό παραμένει στο αρχείο του Συλλόγου και θα πρέπει να καθαρογράφεται από τον Γραμματέα της Γ.Σ., ο οποίος το υπογράφει μαζί με τον Πρόεδρο αυτής.

**Άρθρο 13** • **Πρόσκληση για τη Γ.Σ.**

Η πρόσκληση όλων των μελών γίνεται είτε με ατομικές προσκλήσεις, που αποστέλλονται με ταχυδρομείο, ηλεκτρονικό ταχυδρομείο ή SMS ή δίδονται ιδιοχείρως στα μέλη, είτε με δημοσίευση σε έντυπο ή σε ηλεκτρονική σελίδα του Συλλόγου. Η δημοσίευση θα πρέπει να γίνεται είκοσι (20) τουλάχιστον ημέρες πριν από τη Γενική Συνέλευση. Στην πρόσκληση καθορίζονται: α) ο τόπος και ο ακριβής χρόνος που θα γίνει η συνέλευση, β) τα θέματα της ημερήσιας διάταξης

**Άρθρο 14** • **Απαρτία στη Γενική Συνέλευση**

Η Γ.Σ. βρίσκεται σε απαρτία και αποφασίζει νόμιμα κατά την έναρξη και κατά τη διάρκεια των εργασιών της όταν παρευρίσκεται το ½ συν ένα των ταμειακώς τακτοποιημένων μελών. Σε περίπτωση μη απαρτίας, η Γ.Σ. επαναλαμβάνεται μετά μια εβδομάδα, την ίδια μέρα και ώρα και με τα ίδια θέματα της ημερήσιας διάταξης χωρίς νέα ειδοποίηση. Στην περίπτωση αυτή, η Συνέλευση θεωρείται ότι βρίσκεται σε απαρτία με οποιονδήποτε αριθμό συμμετεχόντων μελών.

**Άρθρο 15 • Λήψη αποφάσεων Γ.Σ**

Για τη λήψη αποφάσεων στις Γενικές Συνελεύσεις πρέπει να επιδιώκεται η ομοφωνία ή τουλάχιστον, η μέγιστη δυνατή πλειοψηφία των μελών που μετέχουν νόμιμα στη συνέλευση. Ελάχιστο όριο για τη λήψη όλων των αποφάσεων είναι τα 2/3 των νομίμως παρισταμένων μελών. Για την τροποποίηση του καταστατικού, την διάλυση του Συλλόγου, την ανάκληση των οργάνων διοίκησης (Δ.Σ., Ε.Ε.), την αγορά και πώληση ακίνητης περιουσίας απαιτείται απαρτία του ½ συν ένα των ταμειακώς τακτοποιημένων μελών και πλειοψηφία των 2/3 των νομίμως μετεχόντων στη Γ.Σ.. Σε περίπτωση που η απαρτία του 1/2 δεν επιτυγχάνεται στην πρώτη Γ.Σ., στη δεύτερη απαιτείται απαρτία του 1/3 των ταμειακώς τακτοποιημένων μελών.

**Άρθρο 16 • Εκλογή προεδρείου**

Με την έναρξη των εργασιών της η Γ.Σ. εκλέγει με φανερή ψηφοφορία το προεδρείο που αποτελείται από το(η)ν Πρόεδρο της Συνέλευσης και το(η)ν Γραμματέα. Ως Πρόεδρος και Γραμματέας, δε μπορούν να εκλεγούν μέλη της διοίκησης του σωματείου καθώς και υποψήφιοι για το Δ.Σ. και την Ε.Ε. Μέχρι την εκλογή του προεδρείου, καθήκοντα προέδρου Γ.Σ. ασκεί ο Πρόεδρος του Διοικητικού Συμβουλίου ή ο νόμιμος αναπληρωτής του. Αν η Γ.Σ. είναι και εκλογική, εκλέγεται Εφορευτική Επιτροπή, έργο της οποίας είναι η διεξαγωγή των εκλογών. Τα μέλη της Εφορευτικής Επιτροπής δεν μπορούν να είναι υποψήφια για το Δ.Σ. Ο/Η Πρόεδρος διευθύνει τις εργασίες Γ.Σ., δίνει και αφαιρεί το λόγο στους ομιλητές και κηρύσσει την έναρξη και τη λήξη των εργασιών. Για τη συζήτηση και τις αποφάσεις της Γ.Σ. τηρούνται πρακτικά από τον Γραμματέα, τα οποία συνυπογράφονται από το(η)ν πρόεδρο και το(η)ν γραμματέα. Τα πρακτικά της εκλογής τηρούνται και υπογράφονται από την Εφορευτική Επιτροπή.

**Άρθρο 17 • Εκλεγόμενα Όργανα**

Η τακτική Γ.Σ. κάθε τρίτο χρόνο είναι εκλογική. Στη συνέλευση αυτή εκλέγονται α) το Διοικητικό Συμβούλιο και β) η Εξελεγκτική Επιτροπή. Για το Δ.Σ εκλέγονται πέντε (5) τακτικά και δύο (2) αναπληρωματικά μέλη. Για την Ε.Ε εκλέγονται τρία (3) και ένα (1) αναπληρωματικά μέλη. Δεν επιτρέπεται η εκλογή των ίδιων προσώπων και στα δύο όργανα διοίκησης ταυτόχρονα. Όλα τα αιρετά μέλη είναι ανακλητά από τη Γενική Συνέλευση.

**Άρθρο 18 • Υποψηφιότητες – Ψηφοδέλτια**

Οι υποψηφιότητες για τα παραπάνω όργανα υποβάλλονται στο Δ.Σ τουλάχιστον τρεις ημέρες πριν από την ημέρα των εκλογών. Το Δ.Σ οφείλει να εκτυπώσει ενιαία ψηφοδέλτια στα οποία αναγράφονται τα ονόματα των υποψηφίων, για κάθε όργανο χωριστά, με αλφαβητική σειρά. Σε περίπτωση ψηφιακής ψηφοφορίας αναρτώνται ψηφιακά στο site του συλλόγου.

**Άρθρο 19 • Εφορευτική Επιτροπή**

Η Γ.Σ. εκλέγει με φανερή ψηφοφορία τριμελή εφορευτική επιτροπή, έργο της οποίας είναι η διεξαγωγή των εκλογών. Η εφορευτική επιτροπή τηρεί πρακτικά, τα οποία υπογράφονται από τα μέλη της και φροντίζει ώστε οι εκλογές να διεξαχθούν σύμφωνα με το νόμο και το παρόν καταστατικό. Επίσης, αποφασίζει για τις ενστάσεις που υποβάλλονται σε αυτήν για θέματα που αφορούν την ψηφοφορία, τη διαλογή των ψηφοδελτίων και την ανακήρυξη των επιτυχόντων. Οι αποφάσεις της λαμβάνονται κατά πλειοψηφία. Δεν μπορεί να είναι μέλος της εφορευτικής επιτροπής υποψήφιος για το Διοικητικό Συμβούλιο ή την Εξελεγκτική Επιτροπή του σωματείου**.**

**Άρθρο 20 • Τρόπος Διεξαγωγής των αρχαιρεσιών**

Οι εκλογές για την ανάδειξη των οργάνων του σωματείου γίνονται με μυστική ψηφοφορία και με ενιαίο ψηφοδέλτιο. Κάθε ψηφοφόρος εκφράζει την προτίμησή του με το σταυρό προτίμησης μπροστά από το όνομα του κάθε υποψηφίου. Κάθε ψηφοφόρος μπορεί να βάλει τόσους σταυρούς, όσα και τα μέλη του συγκεκριμένου οργάνου. Ψηφοδέλτιο χωρίς σταυρούς είναι άκυρο. Η Εφορευτική Επιτροπή έχει δικαίωμα παράτασης του χρόνου ψηφοφορίας, εφόσον προσέρχονται μέλη που δεν ψήφισαν. Μετά το πέρας της ψηφοφορίας αρχίζει η διαλογή των ψηφοδελτίων και η ανακήρυξη των εκλεγέντων. Σε περίπτωση ισοψηφίας στη τελευταία θέση, γίνεται κλήρωση. Ως αναπληρωματικά μέλη εκλέγονται κατά σειρά επιτυχίας οι αμέσως μετά τον τελευταίο επιτυχόντα υποψήφιο. Οι υποψήφιοι δικαιούνται να παρευρίσκονται κατά την ψηφοφορία και τη διαλογή. Το εκλογικό υλικό, δηλαδή το μητρώο μελών, η κατάσταση των δικαιούμενων ψήφου και των τελικώς ψηφισάντων, ο πίνακας διαλογής, το πρακτικό ανακηρύξεως των εκλεγέντων, οι τυχόν ενστάσεις που υποβλήθηκαν με τις αντίστοιχες αποφάσεις της Εφορευτικής Επιτροπής, τα ψηφοδέλτια και το υλικό που απέμεινε, παραδίδονται στο(η)ν πλειοψηφήσαντα σύμβουλο.

Σε περίπτωση ψηφιακής ψηφοφορίας, η διαδικασία των αρχαιρεσιών θα διεξαχθεί μέσω της ίδιας πιστοποιημένης ηλεκτρονικής πλατφόρμας για την πρόσβαση στην οποία θα λάβουν link στην προσωπική τους ηλεκτρονική διεύθυνση (e-mail) όλα τα τακτικά και ταμειακώς ενήμερα μέλη, η οποία θα διασφαλίζει τις προϋποθέσεις βάσει του σχετικού νομικού πλαισίου (αυστηρά ορισμένο χρονικό διάστημα εντός του οποίου μπορεί να ασκηθεί το δικαίωμα του εκλέγειν, ταυτοπροσωπία, δυνατότητα καταγραφής ψήφου, μυστικότητα ψήφου, παραλαβή συγκεντρωτικών εκλογικών αποτελεσμάτων μόνο από την Εφορευτική Επιτροπή.

**Άρθρο 21 • Διοικητικό Συμβούλιο- Διαχείριση**

Ο Σύλλογος διοικείται από Διοικητικό Συμβούλιο. Τα μέλη του εκάστοτε Συμβουλίου ορίζονται διαχειριστές του Συλλόγου σύμφωνα με το Άρθρο 748 του Αστικού Κώδικα. Το Διοικητικό Συμβούλιο αποτελείται από πέντε (5) τακτικά μέλη, τα οποία εκλέγονται κάθε τρία (3) χρόνια από τη Γ.Σ. Η θητεία τους αρχίζει από την ανακήρυξή τους και τελειώνει με την εκλογή του νέου Δ.Σ. Μέσα σε πέντε (5) ημέρες από την εκλογή, ο/η σύμβουλος που πλειοψήφησε συγκαλεί το Δ.Σ., προκειμένου να συγκροτηθεί αυτό σε σώμα. Με μυστική ψηφοφορία μεταξύ των μελών του, εκλέγονται ο/η πρόεδρος, ο/η αντιπρόεδρος, ο/η γενικός/ή γραμματέας, ο/η ταμίας, ο/η ειδικός/ή γραμματέας που είναι και έφορος δημοσίων σχέσεων. Το νέο Δ.Σ. παραλαμβάνει από τον απερχόμενο τη σφραγίδα, τα βιβλία και το αρχείο του Συλλόγου καθώς επίσης και κάθε περιουσιακό στοιχείο, με πρακτικό παράδοσης και παραλαβής, του οποίου επικυρωμένο αντίγραφο δικαιούνται να λάβουν όλα τα μέλη.

**Άρθρο 22 • Αρμοδιότητες Δ.Σ.**

Το Δ.Σ. διοικεί το Σύλλογο σύμφωνα με τους νόμους και το παρόν καταστατικό. Το Δ.Σ. αποφασίζει πάνω σε όλα τα θέματα που αφορούν τη διοίκηση, τη διαχείριση και γενικά τη λειτουργία του Συλλόγου, υλοποιώντας τους σκοπούς του καταστατικού και τις αποφάσεις της Γ.Σ. Για τη λήψη αποφάσεων του Δ.Σ. θα πρέπει να επιδιώκεται η ομοφωνία. Σε κάθε περίπτωση όμως οι αποφάσεις θα πρέπει να παίρνονται με τη σύμφωνη γνώμη τουλάχιστον των 3 από τα 5 μέλη.

Ιδιαίτερα το Δ.Σ.: α) Συγκαλεί τις τακτικές ή έκτακτες Γ.Σ. και καθορίζει τα θέματα της ημερήσιας διάταξης.

β) Θέτει σε εφαρμογή τις αποφάσεις της Γ.Σ. και εποπτεύει την εκτέλεσή τους.

γ) Αποφασίζει την εγγραφή νέων μελών και τη διαγραφή σύμφωνα με τις διατάξεις του καταστατικού.

δ) Αποφασίζει για τα τρέχοντα έξοδα διοίκησης και τη διάθεση των πιστώσεων κατά τους όρους του εγκεκριμένου προϋπολογισμού. Εάν υπάρχει ανάγκη καταρτίζει τον εσωτερικό κανονισμό λειτουργίας του Συλλόγου, ο οποίος ισχύει μετά την έγκρισή του από τη Γ.Σ.

στ) Αποφασίζει για τη δημιουργία ή τη διάλυση τμημάτων.

ζ) Εγκρίνει τους ειδικούς κανονισμούς λειτουργίας των τμημάτων, εάν βέβαια κάποιο τμήμα χρειαστεί παρόμοιο κανονισμό.

η) Ορίζει τον έφορο κάθε τμήματος.

**Άρθρο 23 • Λειτουργία Δ.Σ.**

α) Το Δ.Σ συνεδριάζει τακτικά μια (1) φορά τον μήνα και έκτακτα όποτε υπάρχει ανάγκη. Η συνεδρίαση μπορεί να γίνει και μέσω τηλεδιάσκεψης. Η σύγκλιση γίνεται με πρόσκληση του/της προέδρου στην οποία αναφέρονται τα προς συζήτηση θέματα. Η πρόσκληση γίνεται τρεις (3) τουλάχιστον ημέρες πριν από τη συνεδρίαση και ανακοινώνεται στα μέλη από τον/την γενικό/ή γραμματέα. Το Δ.Σ. βρίσκεται σε απαρτία, όταν είναι παρόντα τρία (3) από τα μέλη του. Οι αποφάσεις λαμβάνονται με ομοφωνία ή τουλάχιστον με πλειοψηφία των 2/3 των παρόντων μελών. Σε περίπτωση ισοψηφίας υπερισχύει η ψήφος του προέδρου. Οι συνεδριάσεις του Δ.Σ. είναι ανοιχτές και μπορούν να παρευρίσκονται μέλη του συλλόγου με δικαίωμα λόγου.

β) Για τις συζητήσεις και τις αποφάσεις του Δ.Σ τηρούνται πρακτικά από το(η)ν γενικό γραμματέα, τα οποία διαβάζονται και επικυρώνονται στην αρχή κάθε επόμενης συνεδρίασης. γ) Το Δ.Σ. συνέρχεται εκτάκτως και υποχρεωτικά, όταν το ζητήσουν εγγράφως τρία (3) από τα μέλη του, τα οποία στην αίτησή τους αναφέρουν και τα θέματα που θα συζητηθούν.

δ) Μέλος του Δ.Σ. που απουσιάζει αδικαιολόγητα από τέσσερις (4) συνεχείς συνεδριάσεις και δεν μετέχει επίσης αδικαιολόγητα επί δίμηνο στη δραστηριότητα του Συλλόγου αντικαθίσταται από τον/την πρώτο/η κατά σειρά αναπληρωματικό/ή σύμβουλο. Κατά τον ίδιο τρόπο αντικαθίσταται μέλος του Δ.Σ. που παραιτείται.

ε) Εάν ο αριθμός των μελών του Δ.Σ. μειωθεί κατά δύο, λόγω παραιτήσεων, εκπτώσεων ή θανάτου ορισμένων μελών και δεν υπάρχουν νόμιμοι αναπληρωτές, το Δ.Σ. έχει το δικαίωμα να επιλέγει μέχρι δύο (2) μέλη, για το διάστημα μέχρι τις επόμενες εκλογές.

**Άρθρο 24 • Αρμοδιότητες Προέδρου Δ.Σ**

Ο/Η πρόεδρος του Δ.Σ έχει τα εξής καθήκοντα: α) Εκπροσωπεί το Σωματείο, δικαστικώς και εξωδίκως, σε κάθε υπηρεσία και φορέα δημοσίου και ιδιωτικού δικαίου, σε όλες τις σχέσεις αυτού και είναι υποχρεωμένος να γνωστοποιεί άμεσα στο Δ.Σ τις ενέργειες που κάνει κάθε φορά. β) Συγκαλεί τις τακτικές συνεδριάσεις του Δ.Σ., καθώς επίσης και τις έκτακτες, που ζητείται να γίνουν με οποιονδήποτε τρόπο προβλέπεται στο παρόν. γ) Προεδρεύει στις συνεδριάσεις του Δ.Σ. και διευθύνει αυτές, εισηγείται προς το ΔΣ τα θέματα της ημερήσιας διατάξεως και επιμελείται για την εκτέλεση των αποφάσεων του Δ.Σ. δ) Υπογράφει με τον Ταμία και τον Γενικό Γραμματέα τα γραμμάτια είσπραξης, τα εντάλματα πληρωμών, τις επιταγές και τα λοιπά αξιόγραφα. Στο όνομα του/της προέδρου και του/της ταμία ανοίγονται οι λογαριασμοί του σωματείου στις τράπεζες. Για τις ανάγκες του σωματείου, ο/η Πρόεδρος του Δ.Σ. και ο/η Ταμίας, δύνανται να ανοίξουν, να διαχειρίζονται και να κλείνουν, κοινό τραπεζικό λογαριασμό, σε οποιοδήποτε τραπεζικό ίδρυμα, που λειτουργεί νόμιμα εντός της Ελληνικής επικράτειας. Επίσης δύνανται να ζητήσουν την χορήγηση χρεωστικής κάρτας καθώς και την χορήγηση internet banking, προκειμένου να διευκολύνονται οι συναλλαγές του συλλόγου με την Τράπεζα. ε) Εκθέτει στη Γενική Συνέλευση τα πεπραγμένα της Διοίκησης και τις αποφάσεις του Δ.Σ. στ) Έχει την ευθύνη για την αποτελεσματικότερη υλοποίηση των αποφάσεων του Δ.Σ. και των Γ.Σ., την τήρηση του παρόντος καταστατικού από τα Μέλη του Σωματείου και του Δ.Σ., καθώς επίσης τον συντονισμό της εύρυθμης λειτουργίας όλων των οργάνων και των επιτροπών του Σωματείου. ζ) Δύναται να παραχωρεί αποκλειστικές αρμοδιότητές του σε Μέλη του Δ.Σ. για τις ενέργειες και παραλείψεις των οποίων ευθύνεται.

η) Όταν ο/η πρόεδρος κωλύεται, τον/την αναπληρώνει ο/η αντιπρόεδρος, σε όλη την έκταση των αρμοδιοτήτων του.

**Άρθρο 25 • Αρμοδιότητες του/της Αντιπροέδρου**

Ο/Η αντιπρόεδρος αναπληρώνει τον/την πρόεδρο, όταν αυτός/ή απουσιάζει ή κωλύεται σε όλη την έκταση των αρμοδιοτήτων του/της, χωρίς να απαιτείται απόφαση κάποιου οργάνου.

**Άρθρο 26 • Αρμοδιότητες του/της Γενικού(ης) Γραμματέα**

α) Ο/Η γενικός/ή γραμματέας συντάσσει μαζί με τον/την πρόεδρο την ημερήσια διάταξη κάθε συνεδρίασης και ενημερώνει όλα τα μέλη του Δ.Σ τρεις (3) τουλάχιστον ημέρες πριν από τη συνεδρίαση.

β) Καταγράφει τα πρακτικά των συνεδριάσεων του Δ.Σ τα καθαρογράφει στο επίσημο βιβλίο πρακτικών και τα διαβάζει πριν από την έναρξη της επόμενης συνεδρίασης του Δ.Σ.

γ) Ο/Η γενικός/ή γραμματέας διεξάγει την αλληλογραφία του Συλλόγου και την αποστολή των εντύπων και ενημερώνει το Δ.Σ για το περιεχόμενο των εισερχομένων εγγράφων.

δ) Τηρεί όλα τα βιβλία εκτός από τα διαχειριστικά.

ε) Προσυπογράφει με τον/την πρόεδρο όλα τα έγγραφα και τα διαχειριστικά εντάλματα.

στ) Σε περίπτωση απουσίας ή κωλύματος αναπληρώνεται από τον/την ειδικό/ή γραμματέα.

**Άρθρο 27 • Αρμοδιότητες του/της Ταμία**

α) Ο/Η ταμίας τηρεί όλα τα διαχειριστικά έντυπα που προβλέπονται από το νόμο και στο παρόν καταστατικό.

β) Υποβάλλει κάθε μήνα στο Δ.Σ κατάσταση εσόδων και εξόδων και γνωστοποιεί το υπόλοιπο του ταμείου.

γ) Έχει την ευθύνη για τη σύνταξη του προϋπολογισμού, του ισολογισμού και του απολογισμού.

δ) Υπογράφει με τον/την πρόεδρο κάθε έγγραφο και ένταλμα που έχει σχέση με τη διαχείριση. ε) Στο όνομα του/της ταμία και του/της προέδρου ανοίγονται όλοι οι λογαριασμοί του Συλλόγου στις τράπεζες.

στ) Φροντίζει για την έγκαιρη τακτοποίηση όλων των οικονομικών υποχρεώσεων του Συλλόγου.

ζ) Σε περίπτωση απουσίας ή κωλύματος τα καθήκοντα του Ταμία ανατίθενται σε άλλο μέλος που ορίζεται από το Δ.Σ με τη σύμφωνη γνώμη του Ταμία. Στο ίδιο μέλος μπορεί ο Ταμίας να αναθέσει εγγράφως να τον εκπροσωπεί υπογράφοντας αντί αυτού στις τράπεζες ή σε άλλες υπηρεσίες.

η) Φροντίζει για την έγκαιρη τακτοποίηση όλων των οικονομικών υποχρεώσεων του Συλλόγου. θ)Ο Ταμίας υποχρεούται να καταθέτει στον τραπεζικό λογαριασμό του Σωματείου τα χρήματα που εισπράττει, με εξαίρεση ένα ποσό, το οποίο θα καθορίζεται κάθε φορά από το Δ. Σ., ανάλογα με τις τρέχουσες λειτουργικές ανάγκες.

**Άρθρο 28 • Αρμοδιότητες του/της Ειδικού/ής Γραμματέα/ς και Εφόρου Δημοσίων Σχέσεων**

α) Ο/Η ειδικός/ή γραμματέας αναπληρώνει τον/την γενικό/ή γραμματέα όταν απουσιάζει.

β) Τηρεί το βιβλίο των περιουσιακών στοιχείων.

γ) Φροντίζει για τον εξωραϊσμό του εργαστηρίου και για τον εμπλουτισμό του χώρου με όλα τα απαιτούμενα μέσα και υλικά πραγματοποίησης του σκοπού και των δράσεων του Συλλόγου.

Σαν έφορος δημοσίων σχέσεων: α) Έχει την ευθύνη της προβολής του Συλλόγου μέσα από τον ημερήσιο, περιοδικό και ηλεκτρονικό τύπο και τηρεί αρχείο με τα δημοσιεύματα που αφορούν τον Σύλλογο. β) Τηρεί επίσης αρχείο φωτογραφιών, διαφάνειες, βιντεοταινιών ή άλλου υλικού από τις εκδηλώσεις και δραστηριότητες του Συλλόγου. γ) Αποστέλλει τα δελτία τύπου, κατ’ εντολή του Δ.Σ. δ) Φροντίζει για την εξεύρεση χορηγών, για τις διάφορες εκδηλώσεις και τα έντυπα του

**Άρθρο 29 • Εξελεγκτική Επιτροπή**

α) Η Εξελεγκτική Επιτροπή εκλέγεται από τη Γ.Σ μαζί με το Δ.Σ του Συλλόγου. Η Ε.Ε είναι τριμελής.

β) Αρμοδιότητα της Ε.Ε είναι η άσκηση ελέγχου σε κάθε διαχειριστική πράξη του Δ.Σ ή των τμημάτων του Συλλόγου.

γ) Συνεδριάζει τακτικά μια φορά το χρόνο εντός του μηνός Ιανουαρίου και έκτακτα όσες φορές κρίνει αναγκαίο η ίδια ή αν η συνεδρίαση ζητηθεί από ένα τακτικό μέλος της.

δ) Η Ε.Ε συντάσσει λεπτομερή έκθεση για τη διαχείριση των οικονομικών και λοιπών διαχειριστικών ζητημάτων του Συλλόγου. Η έκθεση καταχωρείται σε ειδικό βιβλίο και υποβάλλεται για έγκριση, στην τακτική Γενική Συνέλευση του ίδιου μήνα μαζί με την έκθεση απολογισμού και πεπραγμένων του Δ.Σ. Στην έκθεση αναφέρονται επίσης τα συμπεράσματα και οι υποδείξεις της Ε.Ε προς το Δ.Σ.

ε) Τα μέλη της Ε.Ε που παραιτούνται αναπληρώνονται από τα αναπληρωματικά μέλη κατά σειρά εκλογής.

στ) Εάν τα μέλη της Ε.Ε μειωθούν σε αριθμό μικρότερο των τριών (3) συγκαλείται έκτακτη Γενική Συνέλευση, για εκλογή νέας Ε.Ε.

**ΚΕΦΑΛΑΙΟ Δ’**

**ΒΙΒΛΙΑ, ΠΕΡΙΟΥΣΙΑ ΚΑΙ ΠΟΡΟΙ ΤΟΥ ΣΩΜΑΤΕΙΟΥ**

**Άρθρο 30** • ***Βιβλία του Σωματείου***

1. α) Το Βιβλίο Μητρώου – Μελών. Σ’ αυτό γράφονται με αύξοντα αριθμό το ονοματεπώνυμο, ο αριθμός δελτίου ταυτότητας, η διεύθυνση, ο αριθμός τηλεφώνου και η ημερομηνία εγγραφής ή διαγραφής και επανεγγραφής κάθε μέλους.

β) Το Βιβλίο Πρακτικών Συνεδριάσεων Γενικών Συνελεύσεων.

γ) Το Βιβλίο Πρακτικών Συνεδριάσεων Διοικητικού Συμβουλίου.

Στα με στοιχεία β) και γ) βιβλία γράφονται οι συζητήσεις, οι προτάσεις και οι αποφάσεις των συνεδριάσεων της Γενικής Συνελεύσεως και του Διοικητικού Συμβουλίου. Αυτά συντάσσονται από το Γραμματέα της Γενικής Συνέλευσης και του Διοικητικού Συμβουλίου, αντίστοιχα, και υπογράφονται, το μεν με στοιχείο β) βιβλίο από τον Πρόεδρο και το Γραμματέα της Γενικής Συνελεύσεως, το δε με στοιχείο γ) βιβλίο από όλα τα μέλη του Δ.Σ.

δ) Το Βιβλίο Πρακτικών Συνεδριάσεων Εξελεγκτικής Επιτροπής, για το οποίο ισχύει ό,τι και για το Βιβλίο Πρακτικών Συνεδριάσεων Διοικητικού Συμβουλίου.

ε) Το Πρωτόκολλο Εισερχομένων και Εξερχομένων Εγγράφων.

στ) Το βιβλίο Εσόδων – Εξόδων όπου καταχωρούνται, κατά χρονολογική σειρά, όλες οι εισπράξεις και οι πληρωμές του Συλλόγου.

ζ) Το Βιβλίο Περιουσιακών Στοιχείων όπου καταγράφονται όλα τα κινητά και ακίνητα περιουσιακά στοιχεία του Συλλόγου. Τα τελευταία δύο βιβλία, στ) και ζ) τηρούνται από τον Ταμία του Συλλόγου.

η) Το Βιβλίο Συμμετεχόντων στα επιμορφωτικά – εκπαιδευτικά – τμήματα, στο οποίο καταχωρούνται τα ατομικά στοιχεία των συμμετεχόντων σε όλα τα επιμορφωτικά τμήματα, το οποίο ενημερώνει ο αρμόδιος Έφορος.

2. Το Δ.Σ. δύναται να αποφασίζει για την τήρηση και οποιουδήποτε άλλου βιβλίου κρίνει απαραίτητο με απόφασή του ή επιβάλλει η ισχύουσα Νομοθεσία περί Σωματείων

**Άρθρο 31** • ***Περιουσία***

Η περιουσία του σωματείου δεν επιτρέπεται να διατεθεί για σκοπούς διαφορετικούς από τους προβλεπόμενους στο παρόν καταστατικό. Το Δ.Σ έχει την ευθύνη για την καλύτερη δυνατή διαχείριση της περιουσίας του. Σε περίπτωση διάλυσης του σωματείου η περιουσία διατίθεται με απόφαση της Γενικής Συνέλευσης σε κάποιο ή κάποια εκπαιδευτικά ιδρύματα ή κέντρα νεότητας του δήμου που εδρεύει ο σύλλογος, για καλλιτεχνικούς αποκλειστικά σκοπούς.

**Άρθρο 32** • ***Πόροι- Ακίνητη περιουσία***

1. Πόροι του συλλόγου είναι: α) Τα ποσά που προέρχονται από τις εγγραφές, τις συνδρομές ή τις έκτακτες εισφορές μελών. β) Οι κρατικές, οι Δημοτικές ή Κοινοτικές Επιχορηγήσεις. γ) Οι δωρεές ή τα κληροδοτήματα από φυσικά πρόσωπα ή Νομικά Πρόσωπα Ιδιωτικού Δικαίου σύμφωνα με τις κείμενες διατάξεις, καθώς και κάθε άλλη είσπραξη που υπόκειται στο Ν. 2725/1999. δ) Τα ποσά που με απόφαση του Δ.Σ του Συλλόγου θα καθορίζονται και θα εισπράττονται, ως αντίτιμο, για τις προσφερόμενες υπηρεσίες εκμάθησης των δραστηριοτήτων πολιτιστικών, επιστημονικών και αθλητικών κι όλων εν γένει του παρόντος προς κάλυψη των λειτουργικών αναγκών του Σωματείου και σύμφωνα με τις κείμενες διατάξεις. ε) Ο σύλλογος έχει τη δυνατότητα, μετά από απόφαση του Διοικητικού του Συμβουλίου και εφόσον τηρούνται οι κανονισμοί της Διεθνούς Ολυμπιακής Επιτροπής, να συνάπτει συμβάσεις χορηγίας ή διαφημίσεως με φυσικά ή νομικά πρόσωπα, για την ανάπτυξη της αθλητικής δραστηριότητάς του, υπό τις προϋποθέσεις και υποχρεώσεις που προβλέπονται στις κείμενες διατάξεις. Στην περίπτωση αυτή απαγορεύεται η παραχώρηση χρήσεως της επωνυμίας του εμβλήματος και των λοιπών διακριτικών στοιχείων για εμπορική διαφήμιση και οικονομική εκμετάλλευση.

2. Με απόφαση της Γενικής Συνελεύσεως, ύστερα από πρόταση του Δ.Σ. του Σωματείου, ανακηρύσσονται δωρητές του συλλόγου τα πρόσωπα που προσφέρουν στο Σωματείο υλική ενίσχυση ευρώ δέκα χιλιάδες (€ 10.000) τουλάχιστον και Ευεργέτες τα πρόσωπα που προσφέρουν υλική ενίσχυση ευρώ είκοσι χιλιάδες (€ 20.000) τουλάχιστον. Τα ποσά αυτά αναπροσαρμόζονται με απόφαση του Δ.Σ.

3. Δωρεές ή διαθήκες που υποχρεώνουν το σύλλογο σε ενέργειες που αντιβαίνουν στους σκοπούς του δεν γίνονται δεκτές.

4. Η ακίνητη περιουσία του συλλόγου αποκτάται ή μεταβιβάζεται μόνο με απόφαση της Γ.Σ.

5. Τα κεφάλαια του συλλόγου διατίθενται ύστερα από αιτιολογημένη απόφαση του Δ.Σ, που καταχωρείται στα πρακτικά αυτού υπέρ των σκοπών του.

**Άρθρο 33** • **Συμφωνία των Στοιχείων των Διαχειριστικών Βιβλίων**

α) Στο τέλος κάθε μήνα ο/η πρόεδρος και ο/η ταμίας πρέπει να ελέγχουν το υπόλοιπο των μετρητών που έχει το ταμείο και διαπιστώνουν εάν αυτό συμφωνεί με το βιβλίο Εσόδων-Εξόδων. Κατόπιν συντάσσεται από τον Ταμία κατάσταση των εσόδων και των εξόδων του κάθε μήνα η οποία υποβάλλεται στο Δ.Σ. β) Τουλάχιστον μια φορά κάθε μήνα γίνεται έλεγχος από την Ε.Ε για να διαπιστωθεί η συμφωνία των στοιχείων των τηρουμένων βιβλίων.

**Άρθρο 34** • **Τρόπος Διαχείρισης Χρημάτων Πλεονάσματα – Ελλείμματα**

α) Τα έσοδα από τις εκδηλώσεις και τις δραστηριότητες κατατίθενται σε τραπεζικό λογαριασμό στο όνομα του σωματείου, εκτός αν υπάρχει ανάγκη εκπλήρωσης τρεχουσών οικονομικών υποχρεώσεων (πληρωμή ενοικίου, περιοδικού, κλπ).

β) Με απόφαση του Δ.Σ είναι δυνατόν να παραμένει ένα ποσό χρημάτων στον/στην πρόεδρο ή στον/στην ταμία για κάλυψη καθημερινών αναγκών του σωματείου.

γ) Κάθε διαπιστωμένο πλεόνασμα ταμείου ή υλικού είναι υπέρ του σωματείου και καταγράφεται στο αντίστοιχο βιβλίο.

δ) Κάθε έλλειμμα που θα διαπιστωθεί στο ταμείο ή το υλικό καταλογίζεται στους υπεύθυνους (Ταμία ή Έφορο), εκτός και αν είναι φυσιολογική η φθορά του υλικού οπότε συντάσσεται πρακτικό αντικατάστασης που εγκρίνεται από το Δ.Σ.

**Άρθρο 35** • **Διαχείριση Υλικού**

α) Συντάσσεται συγκεντρωτικός πίνακας κατ’ είδος του υλικού διαχείρισης του έτους και εγκρίνεται το επόμενο έτος από το Δ.Σ και από την τακτική Γ.Σ.

β) Όλα τα υλικά που αγοράζονται από το σωματείο ή δωρίζονται σε αυτό καταγράφονται αμέσως στο ειδικό δελτίο καταγραφής υλικών καθώς και στο βιβλίο περιουσιακών στοιχείων. γ) Τα υλικά μπορούν να δανείζονται με αποκλειστική ευθύνη του αντίστοιχου εφόρου.

**Άρθρο 36** • **Έλεγχος Οικονομικής Διαχείρισης**

α) Ο έλεγχος της οικονομικής διαχείρισης του σωματείου διενεργείται από την Εξελεγκτική Επιτροπή.

β) Ο έλεγχος αφορά όλα τα έσοδα και τις πηγές τους, τις δαπάνες που πραγματοποιήθηκαν καθώς και κάθε διαχειριστική πράξη του Δ.Σ ή των τμημάτων του σωματείου. Τα αποτελέσματα του ελέγχου καταγράφονται σε ειδική έκθεση.

γ) Ο ισολογισμός και ο απολογισμός του κάθε οικονομικού έτους καθώς και η έκθεση της Ε.Ε, υποβάλλονται υποχρεωτικά για έγκριση στη Γ.Σ.

δ) Το Δ.Σ υποβάλλει για έγκριση στη Γ.Σ. τον ειδικό απολογισμό της διαχείρισης των κρατικών επιχορηγήσεων. Ο απολογισμός αυτός εντάσσεται σε ειδικό κεφάλαιο του οικονομικού απολογισμού της ετήσιας χρήσεως.

**ΚΕΦΑΛΑΙΟ Ε΄**

**ΤΜΗΜΑΤΑ ΣΩΜΑΤΕΙΟΥ**

**Άρθρο 37** • **Τμήματα του Σωματείου**

α) Τα τμήματα δημιουργούνται με απόφαση του Δ.Σ προκειμένου να οργανωθούν καλύτερα οι επιμέρους τομείς δράσης, απασχόλησης, εκμάθησης του σωματείου, καθώς και οι ποικίλες δραστηριότητες. Με απόφαση του Δ.Σ επίσης καταργούνται τμήματα, όταν δεν υφίσταται ανάγκη ύπαρξής τους. β) Για να δημιουργηθεί ένα τμήμα πρέπει να υπάρχει διαπιστωμένο ενδιαφέρον από άτομα που θέλουν να ασχοληθούν με κάποια τέχνη, τεχνική και που δεν θα είναι αρχικά λιγότερα από τρία (3).

γ). Θα πρέπει επίσης κάποιος που γνωρίζει το αντικείμενο ασχολίας του τμήματος για το οποίο δημιουργείται το τμήμα, να προτείνει εγγράφως στο Δ.Σ τους όρους ή τις προϋποθέσεις που είναι απαραίτητοι για να λειτουργήσει το τμήμα.

δ) Οι δραστηριότητες για τις οποίες δημιουργούνται τα τμήματα πρέπει απαραίτητα να είναι σύμφωνες με τους σκοπούς του σωματείου όπως αναφέρονται στο παρόν καταστατικό.

**Άρθρο 38** • **Πλαίσιο Λειτουργίας Τμημάτων**

α) Το τμήμα αποτελεί διοικητική υποδιαίρεση του σωματείου.

β) Η Γραμματεία είναι το όργανο που έχει την ευθύνη για τον καλύτερο προγραμματισμό και οργάνωση των δραστηριοτήτων του τμήματος.

γ) Η Γραμματεία αποτελείται από τρία (3) έως πέντε (5) μέλη εκ των οποίων το ένα είναι ο/η έφορος και το άλλο ο/η γραμματέας.

δ) Σε καμία περίπτωση η Γραμματεία του τμήματος δε μπορεί να υποκαταστήσει το Διοικητικό Συμβούλιο του σωματείου. Οι αποφάσεις της έχουν εισηγητικό χαρακτήρα προς το Δ.Σ.

ε) Ο/η έφορος εκπροσωπεί το τμήμα στο ΔΣ και εισηγείται το πρόγραμμα και τον προϋπολογισμό του τμήματος, αφού αυτά συζητηθούν στην ολομέλεια του τμήματος.

Στ) Η διάρκεια της θητείας της Γραμματείας είναι όση και η θητεία του Δ.Σ.

ζ) Ο/η γραμματέας του τμήματος καταγράφει τα πρακτικά των συνεδριάσεων, τα οποία αφού καθαρογραφτούν και υπογραφούν από τα μέλη που ήταν παρόντα κατά τη συνεδρίαση κατατίθενται στη Γραμματεία του σωματείου.

η) Ο/η γραμματέας του τμήματος επίσης τηρεί βιβλίο πρακτικών και αρχείο τμήματος.

θ) Οι αποφάσεις στις συνεδριάσεις των τμημάτων λαμβάνονται με ομοφωνία ή τουλάχιστο με αυξημένη πλειοψηφία (2/3) των παρόντων στη συνεδρίαση μελών. Τα μέλη του Δ.Σ έχουν το δικαίωμα να παρευρίσκονται στις συνεδριάσεις των τμημάτων με δικαίωμα λόγου όχι όμως με δικαίωμα ψήφου.

ι) Για το κάθε τμήμα μπορεί να υπάρχει ειδικός κανονισμός εσωτερικής λειτουργίας ο οποίος συντάσσεται από τη Γραμματεία του Τμήματος και εγκρίνεται από το Δ.Σ του σωματείου.

ια) Για τυχόν έκτακτα έξοδα του τμήματος μπορούν να πραγματοποιηθούν εκδηλώσεις εκτός προγράμματος με ευθύνη του τμήματος και με πιθανή συμμετοχή και χορηγών μετά από έγκριση του Δ.Σ του σωματείου.

ιβ) Οι χορηγίες από διαφημίσεις γενικά επιτρέπονται εκτός εάν το περιεχόμενο των διαφημίσεων έρχεται σε αντίθεση με τους σκοπούς του σωματείου**.**

**Άρθρο 39** • **Έφοροι Τμημάτων – Μέλη Γραμματείας**

α) Οι έφοροι των τμημάτων όπως και τα μέλη της γραμματείας ορίζονται από τα μέλη του τμήματος και ανακαλούνται από αυτά. Το Δ.Σ του σωματείου έχει τη δυνατότητα με αιτιολογημένη απόφασή του να μην εγκρίνει τον έφορο ή κάποιο από τα μέλη της Γραμματείας.

β) Οι έφοροι καθώς και τα μέλη της Γραμματείας των τμημάτων μπορούν να θέσουν υποψηφιότητα στα όργανα διοίκησης του σωματείου (Δ.Σ –Ε.Ε).

**Άρθρο 40 • Προγράμματα δράσης – Εκδηλώσεις – Εκδρομές**

α) Τα προγράμματα δράσης συντάσσονται από τα τμήματα και κατατίθενται στο Δ.Σ για έγκριση. Κατ’ εξαίρεση τα προγράμματα των εκδρομών μπορούν να συντάσσονται για ένα εξάμηνο ή και για ένα χρόνο.

β) Για κάθε εκδήλωση πρέπει απαραίτητα να ορίζεται υπεύθυνος/η ή αρχηγός. Το ίδιο ισχύει για κάθε εξόρμηση ή εκδρομή.

γ) Για κάθε εκδήλωση ορίζεται ένας/μια υπεύθυνος/η ο/η οποίος/α είναι αρμόδιος/α για την υλοποίηση του προγράμματος της εκδήλωσης και αναλαμβάνει την εκπλήρωση των υποχρεώσεων που απορρέουν από αυτή (κλείσιμο χώρου, τύπωμα προσκλήσεων, συνεννόηση με ομιλητές, εξεύρεση απαραίτητων μέσων, συνεργασία με άλλους φορείς κ.ά.). Μετά την εκδήλωση συντάσσει λεπτομερή έκθεση εσόδων και εξόδων την οποία καταθέτει στον ταμία του σωματείου.

**ΚΕΦΑΛΑΙΟ ΣΤ΄**

**ΤΡΟΠΟΠΟΙΗΣΗ ΚΑΤΑΣΤΑΤΙΚΟΥ - ΔΙΑΛΥΣΗ ΤΟΥ ΣΥΛΛΟΓΟΥ**

**Άρθρο 41** • **Τροποποίηση καταστατικού**

Η τροποποίηση του καταστατικού αποφασίζεται από την Γενική Συνέλευση που συγκαλείται για το σκοπό αυτό. Αυτή η Γ.Σ. έχει απαρτία, όταν παρευρίσκεται το ½ συν ένα των ταμειακώς τακτοποιημένων μελών και οι αποφάσεις παίρνονται με πλειοψηφία των 2/3 των παρόντων μελών. Σε περίπτωση που η απαρτία δεν επιτυγχάνεται στην πρώτη Γ.Σ., στη δεύτερη απαιτείται απαρτία του 1/3 των ταμειακώς τακτοποιημένων μελών.

**Άρθρο 42** • ***Διάλυση του Σωματείου***

1. Το Σωματείο διαλύεται: α) όταν τα μέλη του γίνουν λιγότερα από δέκα (10), β) αν λόγω της τυχόν μειώσεως των μελών ή άλλων αιτιών καθίσταται αδύνατη η επίτευξη του σκοπού του, γ) Το Σωματείο δεν παρουσιάζει καμία δραστηριότητα, δεν λειτουργούν τα θεσμοθετημένα Όργανα, δεν συγκαλείται το Δ.Σ για να συνεδριάσει, δεν πραγματοποιούνται τακτικές ή εκλογοαπολογιστικές Γ.Σ., η Ε.Ε. δεν πραγματοποιεί ελέγχους και γενικά το Σωματείο είναι ανενεργό, επί επτά συνεχή χρόνια και στις περιπτώσεις που ορίζει ο Νόμος.

2. Εφόσον συντρέχουν λόγοι διάλυσης του Σωματείου που αναφέρονται στην προηγούμενη παράγραφο, γίνεται εκκαθάριση σύμφωνα με το νόμο. Η περιουσία του Σωματείου δεν διανέμεται στα μέλη του. Όλα τα περιουσιακά στοιχεία μετά την εκκαθάριση διατίθενται σύμφωνα με το άρθρο 31, σε κάποιο ή κάποια Εκπαιδευτικά ιδρύματα ή Κέντρα Νεότητας, για καλλιτεχνικούς, πολιτιστικούς αποκλειστικά σκοπούς, η επιλογή των οποίων θα γίνει από το Δ.Σ.

3. Οποιαδήποτε στιγμή μπορούν τα μέλη να επαναπροσδιορίσουν το σωματείο εφόσον για οποιοδήποτε λόγο αδρανήσει. Προς τούτο, επιτροπή πρωτοβουλίας, αναλαμβάνει να καλέσει Γ.Σ., η οποία στα πλαίσια του καταστατικού θα αποφασίσει για τα επόμενα βήματα ώστε να λειτουργήσει ξανά το σωματείο. Μετά τη διάλυση του σωματείου ακολουθεί εκκαθάριση των περιουσιακών του στοιχείων.

4. Η εκκαθάριση του Σωματείου διενεργείται σύμφωνα με τα άρθρα 72 έως 76 του ΑΚ.

**ΚΕΦΑΛΑΙΟ Ζ΄**

**ΓΕΝΙΚΕΣ ΔΙΑΤΑΞΕΙΣ**

**Άρθρο 43**• ***Σφραγίδα - Έμβλημα***

1. Το Σωματείο έχει ιδία σφραγίδα κυκλική, η οποία φέρει, κυκλικά μεν την επωνυμία του Συλλόγου και τον διακριτικό τίτλο, στο ημικύκλιο απεικονίζεται ένα λουλούδι, εσωτερικά δε το έτος ιδρύσεως αυτού (2023) το έμβλημα του Συλλόγου, το οποίο απεικονίζει το κεφαλαίο γράμμα ταυ [Τ] έμπροσθεν του οποίου υπάρχει κλαδί φυτού.

**Άρθρο 44** • ***Εσωτερικοί Κανονισμοί***

Το Διοικητικό Συμβούλιο μπορεί να συντάσσει Εσωτερικούς Κανονισμούς για την καλύτερη λειτουργία και οργάνωση όλων των Τμημάτων και γενικότερα του Συλλόγου. Οι παραπάνω κανονισμοί δεν μπορούν να τροποποιούν τις διατάξεις του παρόντος.

**Άρθρο 45**

Κάθε περίπτωση που δεν προβλέπεται από το παρόν θα ρυθμίζεται από τις Γενικές Συνελεύσεις, αφού τηρηθούν οι ισχύουσες διατάξεις των κειμένων νόμων.

**Άρθρο 46**

Το Σωματείο είναι υποχρεωμένο να συμμορφώνεται με τις διατάξεις των άρθρων του Α.Κ, που αναφέρονται στα σωματεία, καθώς και στις διατάξεις των σχετικών με τον Αθλητισμό και τα Σωματεία νόμων, που ισχύουν κάθε φορά.

**Άρθρο 47** •***ΠΡΟΣΩΡΙΝΟ ΔΙΟΙΚΗΤΙΚΟ ΣΥΜΒΟΥΛΙΟ***

Η διοίκηση του Σωματείου ασκείται προσωρινά από πενταμελές Διοικητικό Συμβούλιο. Αποκλειστικός σκοπός του προσωρινού Διοικητικού Συμβουλίου είναι η ολοκλήρωση της νομικής σύστασης του Σωματείου, η προκήρυξη εκλογών για την εκλογή Διοικητικού Συμβουλίου, σύμφωνα με το παρόν καταστατικό, η διεκπεραίωση συναφών άμεσων και επιτακτικών αναγκών, αλλά και συναφών θεμάτων προς επίτευξη των σκοπών και στόχων του Συλλόγου.

Η προκήρυξη των εκλογών ανάδειξης νέου Διοικητικού Συμβουλίου δεν μπορεί να υπερβαίνει το χρονικό διάστημα των δύο [2] μηνών από την ημερομηνία καταχώρησης του Συλλόγου στο μητρώο Συλλόγων (Σωματείων), που τηρείται στο αρμόδιο Πρωτοδικείο Βόλου.

Το Διοικητικό Συμβούλιο που διοικεί τον Σύλλογο μέχρι την διενέργεια των εκλογών αποτελείται από τους: 1) Ελένη Σαλτίκη – Πρόεδρο, 2) Ελευθερία Μπουρλότου –Αντιπρόεδρο, 3) Αλέξανδρο Παπαδόπουλο - Γεν. Γραμματέα, 4) Ευτυχία Μουστάκα - Ταμία 5) Ανθή Φτίκα – Μέλος - Έφορος.

**Άρθρο 48** • ***Τελευταίο***

Το παρόν Καταστατικό, το οποίο περιλαμβάνει σαράντα οκτώ (48) άρθρα, διαβάστηκε, εγκρίθηκε και ψηφίστηκε κατ’ άρθρο και στο σύνολο του από τα ιδρυτικά μέλη του Σωματείου στις 18.07.2023 στο Βόλο και θα ισχύει από τη δημοσίευση του στα δημόσια Βιβλία του Πρωτοδικείου Βόλου.

**Βόλος, 18 Ιουλίου 2023**

**fmv49i**